b'\n_START_ARTICLE_\nBiserica Sfin\xc8\x9bii Arhangheli Mihail \xc8\x99i Gavriil din Vadu Cri\xc8\x99ului\n_START_PARAGRAPH_\nBiserica de zid cu hramul \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d din Vadu Cri\xc8\x99ului, comuna Vadu Cri\xc8\x99ului, jude\xc8\x9bul Bihor, dateaz\xc4\x83 din secolul XVIII . Biserica se afl\xc4\x83 pe noua list\xc4\x83 a monumentelor istorice sub codul LMI:  BH-II-m-B-01224.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nNu se cunoa\xc8\x99te cu exactitate anul construc\xc8\x9biei bisericii; la parohie nu exist\xc4\x83 nici un document verosimil care s\xc4\x83 ateste anul construc\xc8\x9biei. Pe lista de monumente este trecut\xc4\x83 ca dat\xc3\xa2nd din a doua jum\xc4\x83tate a secolului al XVIII-lea, perioad\xc4\x83 \xc3\xaen care au fost realizate catapeteasma \xc8\x99i icoanele \xc3\xaemp\xc4\x83r\xc4\x83te\xc8\x99ti. \xc3\x8en tradi\xc8\x9bia oral\xc4\x83 se vorbe\xc8\x99te c\xc4\x83 biserica ar fi mult mai veche, fiind construit\xc4\x83 \xc3\xaen jurul anului 1600, pe cheltuiala domnitorului Mihai Viteazu._NEWLINE_Biserica este construit\xc4\x83 din piatr\xc4\x83, c\xc4\x83r\xc4\x83mid\xc4\x83 ars\xc4\x83 \xc8\x99i var, zidurile av\xc3\xa2nd grosimea de cca 1m. Este acoperit\xc4\x83 cu \xc8\x9bigl\xc4\x83 m\xc4\x83runt\xc4\x83, pe un schelet de lemn de stejar. Cupola este betonat\xc4\x83 \xc8\x99i legat\xc4\x83 cu bare de fier._NEWLINE_Catapeteasma, bogat \xc3\xaempodobit\xc4\x83 cu sculptur\xc4\x83, dateaz\xc4\x83, conform unei inscrip\xc8\x9bii de deasupra u\xc8\x99ilor \xc3\xaemp\xc4\x83r\xc4\x83te\xc8\x99ti, din anul 1768. Ea aminte\xc8\x99te de monumentalul iconostas al catedralei greco-catolice din Blaj. Pictura catapetesmei, dispus\xc4\x83 pe mai multe registre, apar\xc8\x9bine unui pictor de forma\xc8\x9bie postbr\xc3\xa2ncoveneasc\xc4\x83, \xc3\xaen opera c\xc4\x83ruia se resimt \xc8\x99i influen\xc8\x9be de factur\xc4\x83 baroc\xc4\x83. _NEWLINE_Pictura parietal\xc4\x83 \xc8\x99i cea a boltei este de dat\xc4\x83 recent\xc4\x83, fiind realizat\xc4\x83 \xc3\xaen tehnica tempera, \xc3\xaen anul 1995, de pictorul Hum\xc4\x83 Maricel din T\xc3\xa2rgu Neam\xc8\x9b , respect\xc3\xa2nd ermineutica bisericii ortodoxe. Acela\xc8\x99i pictor a restaurat \xc8\x99i iconostasul, care a fost cur\xc4\x83\xc8\x9bat, iar pe sculptura \xc3\xaen lemn a fost aplicat\xc4\x83 foi\xc8\x9b\xc4\x83 de aur._NEWLINE_Preo\xc8\x9bi slujitori: prima men\xc8\x9biune despre un preot ortodox la Vadu Cri\xc8\x99ului este din jurul anului 1750, preotul Ioan din Coznici, S\xc4\x83laj; apoi \xc3\xaen anul 1920 este amintit preotul Paul Lauran, \xc3\xaen 1940 preotul Bonea, \xc3\xaen 1960 slujea preotul Bursa\xc8\x99iu, din 1969 p\xc3\xa2n\xc4\x83 \xc3\xaen 1994 preotul Gheorghe Bidilean, din 1994 p\xc3\xa2n\xc4\x83 \xc3\xaen 1995 preotul Cr\xc4\x83ciun Petru, iar din 1995 p\xc3\xa2n\xc4\x83 \xc3\xaen prezent preotul Sorin Mititean. Acesta a realizat \xc3\xaen anul 2014 un muzeu parohial, construit din material lemnos, alc\xc4\x83tuit din 3 camere la parter \xc8\x99i o camer\xc4\x83 mare la mansard\xc4\x83, \xc8\x99i \xc3\xaen care sunt expuse at\xc3\xa2t obiecte de cult, c\xc3\xa2t \xc8\x99i exponate etnografice, adunate de pe raza comunei.'